KYK: Fietsryer sê jammer vir gru-ongeluk | Netwerk24
07 Augustus 2020 08:49
Die Nederlandse fietsryer Fabio Jakobsen is in 'n medies koma geplaas ná 'n vreesaanjaende ongeluk in Woensdag se eerste skof van die Poolse Toer. Foto: Getty Images
Groenewegen, wat vir die Jumbo-Visma-span ry, en Jakobsen (Deceuninck-Quick-Step) was in Woensdag se eerste skof van die Poolse Toer in 'n intense tweestryd reg voor die eindstryd gewikkel, toe Jakobsen in die versperring langs die pad ingeploeg en teen 'n beampte gebots het.
Die 23-jarige Jakobsen moes 'n operasie aan sy gesig ondergaan.
"Dit is aaklig wat gebeur het," sê die 27-jarige Groenewegen.
"Ek kan nie die woorde vind om te beskryf hoe jammer ek is vir Fabio en die ander betrokkenes nie. Fabio se gesondheid is al wat nou saakmaak. Ek dink heeltyd aan hom."
Dylan Groenewegen het sy sleutelbeen in die ongeluk gebreek. Foto: Getty Images
Richard Plugge, Jumbo-Visma se spandirekteur, sê Groenewegen, wat 'n operasie vir 'n gebreekte sleutelbeen ondergaan het, "voel aaklig" oor wat gebeur het.
"Hy is diep getref deur die voorval. Ons sal binnekort die ongeluk in detail met hom bespreek."
Die fietsren sou in Julie plaasgevind het, maar is weens die Covid-19-pandemie uitgestel. Dit is van sewe tot vyf skofte verkort om plek te maak vir ander uitgestelde byeenkomste.